謝友生遺端溪硯瓦
作者：李咸用
朝代：唐

paragraphs: 尋常濡翰次，恨不到端溪。
得自新知己，如逢舊解攜。
翫餘輕照乘，謝欲等懸黎。
靜對勝凡客，閑窺憶好題。
媧天補剩石，昆劍切來泥。
著指痕猶濕，停旬水未低。
呵雲潤柱礎，筆彩飲虹霓。
鵒眼工諳謬，羊肝士乍刲。
連澌光比鏡，囚墨膩於䃜。
書信成池黑，吟須到日西。
正誇憂盜竊，將隱怯攀躋。
捧受同交印，矜持過秉珪。
草顛終近旭，嬾癖必無嵇。
用合緣鸚鵡，珍應負會稽。
貞姿還落落，寒韻或淒淒。
風月情相半，煙花思豈迷。
宜從方袋挈，枉把短行批。
淺小金爲斗，泓澄玉作堤。
遇人依我惜，想爾與天齊。
□□□□□，行時秪獨齎。